
[bookmark: TextBodyBegin]Az Európai Parlament,
–	tekintettel a Venezueláról szóló állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2026. január 3-án az Egyesült Államok katonai beavatkozást hajtott végre, ami Nicolás Maduro eltávolítását és elrablását eredményezte;
B.	mivel a venezuelai rezsim 2026 februárjában elfogadta „a demokratikus együttélést elősegítő amnesztiatörvényt”; mivel ez a törvény – amely külföldi nyomásra született, és amelyet az illegitim, a rezsim által irányított parlament sietve fogadott el – csupán korlátozott, eseti jellegű enyhítő intézkedésként működik, nem elegendő a polgári és politikai jogok helyreállításához, vagy a nemzeti megbékélés biztosításához, és a rezsim elnyomó apparátusának újabb eszközévé vált;
[bookmark: _Hlk228365378]C.	mivel mintegy 470 politikai foglyot, köztük katonai személyzetet, ügyvédeket, újságírókat, emberijog-védőket, külföldieket (köztük uniós állampolgárokat) és egyszerű polgárokat továbbra is igazságtalanul tartanak fogva; mivel a törvényt egyes politikai eseményekre és bűncselekményekre alkalmazzák, így a hamis vagy homályos vádak alapján őrizetbe vett személyek jelentős része kívül esik a törvény hatályán, továbbá a törvényt nem alkalmazzák automatikusan, ami arra kényszeríti az embereket, hogy a rezsim által ellenőrzött igazságszolgáltatás előtt hamis vádakat ismerjenek be, és a kegyelemben részesültekre is korlátozó szankciókat, például házi őrizetet és bűnügyi felügyeletet alkalmaznak;
D.	mivel a törvény nem szünteti meg a jogi és közigazgatási szankciókat, például a politikai tevékenységektől való eltiltást vagy a vagyonelkobzást, különösen a száműzetésben élő demokratikus ellenzék esetében, akiket megfosztottak a visszatérés jogától, megakadályozva őket abban, hogy részt vegyenek a jövőbeli demokratikus folyamatban;
E.	mivel 2026. április 23-án Delcy Rodriguez bejelentette az amnesztiatörvény hatályon kívül helyezését, megsértve ezzel az alkotmányt és az igazságszolgáltatás függetlenségét;
1.	sajnálatosnak tartja, hogy az „amnesztiatörvény” nem eredményezte az összes politikai fogoly feltétel nélküli szabadon bocsátását – legalább 470 embert továbbra is igazságtalanul, embertelen körülmények között tartanak fogva –, és sajnálatát fejezi ki amiatt, hogy a törvény idő előtti hatályon kívül helyezése, korlátozott hatálya, független ellenőrzésének hiánya és diszkriminatív végrehajtása miatt nem teremtett alapot a politikai megbékéléshez;
2.	felszólít valamennyi, politikai okokból önkényesen fogva tartott személy teljes és feltétel nélküli szabadon bocsátására; ragaszkodik ahhoz, hogy mindenki nyerje vissza teljes körű polgári és politikai jogait; hangsúlyozza, hogy az amnesztiatörvényt semmilyen körülmények között nem szabad arra használni, hogy védelmet nyújtson az emberi jogi jogsértésekért felelős személyeknek, akiket teljes mértékben felelősségre kell vonni;
3.	sürgeti a rezsimet, hogy haladéktalanul vessen véget az elnyomásnak, és reformálja meg a kulcsfontosságú igazságügyi, bűnüldöző és választási intézményeket, beleértve az önkényes fogva tartásra, bántalmazásra és kínzásra használt valamennyi létesítmény bezárását; felszólít a politikai üldöztetés megszüntetésére, a politikai foglyokra vonatkozó valamennyi korlátozás feltétel nélküli feloldására és a megtorlás nélküli biztonságos visszatérés garanciáinak biztosítására;
4.	emlékeztet arra, hogy a nemzetközi jogot – az ENSZ Alapokmányát is beleértve – minden körülmények között tiszteletben kell tartani.
5.	határozottan megismétli, hogy mindaddig, amíg nem történnek érdemi lépések egy venezuelai vezetésű, a szuverenitást tiszteletben tartó, békés demokratikus átmenet felé – ideértve az összes politikai fogoly feltétel nélküli szabadon bocsátását, a rezsimmel szemben álló demokratikus ellenzék elleni összes politikai indíttatású vád visszavonását és megsemmisítését, valamint a szabad és tisztességes választásokat előkészítő hiteles ütemterv kidolgozását –, a Tanácsnak nem szabad feloldania az emberi jogok megsértéséért felelős személyekre kirótt szankciókat; felhívja az EU-t, hogy tegyen meg minden tőle telhetőt e célok elérése érdekében;
6.	utasítja elnökét, hogy továbbítsa ezt az állásfoglalást a Tanácsnak, a Bizottságnak és a főképviselőnek/alelnöknek.

